**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.09.2019, ora 08.00 – 10.09.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 10.09.2019, ora 07.00**

**RÂURI**

Debitele au fost, în general, staţionare, exceptând cursul superior al Prutului, unde au fost în scădere ușoară.

Creşteri izolate de niveluri şi debite s-au înregistrat de unele râuri mici din jumătatea de vest a ţării, ca urmare a precipitaţiilor căzute în interval.

Debitele se situează, în general, la valori cuprinse între 30-90% din mediile multianuale lunare, mai mici pe unele râuri din bazinele hidrografice: Tur, Lăpuș, Bistra, Bârzava, Bârlad, Tazlău, Bașeu, Jijia, pe cursurile superioare ale Crasnei și Cernei, pe cursurile inferioare ale Timișului și Carașului, pe unii afluenți ai Someșului (Ilișua, Lonea, Fizeș), Crișului Negru (Valea Roșie, Holod, Teuz), Mureșului (Iara, Vișa), Oltului superior și mijlociu (Râul Negru, Covasna, Ghimbăşel, Homorod, Breaza, Hârtibaciu) și Argeşului superior (Arefu, Vâlsan, R. Doamnei).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare.

Sunt posibile creșteri de niveluri și debite pe unele râuri mici din zonele de deal şi de munte, datorită precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 09 – 10.09.2019 a fost în creştere, având valoarea de 2600 m3/s, sub media multianuală a lunii septembrie (3800 m3/s).

În aval de Porţile de Fier debitele au fost în creștere pe sectorul Gruia – Calafat și în scădere pe sectorul Bechet – Tulcea.

Debitul la intrarea în ţară (secţiunea Baziaş) va fi în creştere (2700 m3/s).

În aval de Porţile de Fier debitele vor fi în creștere pe sectorul Gruia – Tr.Măgurele și în scădere pe sectorul Zimnicea – Tulcea.

**2.** **Situația meteorologică în intervalul 09.09.2019, ora 08.00 – 10.09.2019, ora 06.00**

**ÎN ŢARĂ**

Vremea s-a menținut caldă, deși valorile termice au marcat o scădere față de ziua precedentă în cea mai mare parte a țării. Cerul a fost variabil, cu înnorări temporar accentuate, mai ales în cursul zilei, în regiunile vestice, nord-vestice și, parțial, cele centrale. Pe arii relativ extinse în Banat, Crișana și Maramureș și izolat în Transilvania s-au semnalat averse și descărcări electrice. Vântul a prezentat intensificări temporare în nordul Moldovei și sudul Transilvaniei, precum și în zona montană înaltă, iar de scurtă durată și în timpul ploilor, cu rafale de până la 86 km/h la Oravița  și 90 km/h la Vf. Țarcu. Pe raza județelor Arad și Bihor s-au semnalat vijelii. Temperaturile maxime s-au situat între 23 de grade la Joseni, Miercurea Ciuc, Întorsura Buzăului și Câmpulung Muscel și 31 de grade la București-Filaret și Giurgiu, iar la ora 06.00 se înregistrau valori termice cuprinse între 4 grade la Miercurea Ciuc și 22 de grade la Sulina. Spre sfârșitul intervalului, izolat, în vestul și centrul țării, a fost ceață.

***Observații: de ieri dimineața de la ora 06.00 a fost în vigoare 1 atenționare cod galben emisă de către SRPV Sibiu.***

**LA BUCUREŞTI**

Vremea a fost predominant frumoasă și s-a menținut caldă. Cerul a fost variabil, iar vântul a suflat slab și moderat. Temperatura maximă a fost de 31 de grade la Filaret și 29 de grade la Afumați și Băneasa, iar la ora 06.00 se înregistrau 14 grade la Afumați, 15 grade la Băneasa și 16 grade la Filaret.

**3. Prognoza meteorologică în intervalul 10.09.2019, ora 08.00 – 11.09.2019, ora 08.00**

**ÎN ŢARĂ**

Vremea va fi, în general, frumoasă. Cerul va fi mai mult senin, cu înnorări trecătoare la munte, precum și în vestul și nord-vestul țării, unde pe parcursul zilei izolat vor fi ploi slabe și posibil descărcări electrice. Vântul va sufla slab și moderat, cu intensificări temporare, îndeosebi în regiunile sud-estice. Temperaturile maxime se vor încadra între 23 și 30 de grade, iar cele minime vor fi cuprinse între 9 și 19 grade, mai coborâte în depresiunile din estul Transilvaniei, spre 6 grade, unde vor fi condiții de ceață.

**LA BUCUREŞTI**

Vremea va fi predominant frumoasă. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 28 de grade, iar cea minimă va fi de 14...16 grade, mai coborâtă în zona preorășenească.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

***Garda Forestieră Suceava*** informează despre producerea, la 08.09.2019, ora 12.40, unui incendiu care a afectat 17.7 ha arboret și 0,3 ha plantație pe raza OS Darabani, DS Botoșani, UAT Avrameni, jud. Suceava. Incendiul a fost stins în aceeași zi, la ora 17.10, în urma intervenției a 5 silvicultori, 31 de pompieri, 4 polițiști și 25 de cetățeni. Cauza producerii: incendierea voluntară a vegetației limitrofe.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE

Dispecer,

Gabriel ION